I-Bosso Isihlezi Endaweni Yesibili Engalaneni Yemiklomelo eyePSL
Lokhu kwenzakale ngemva kokuba leli qembu linqobe ele Dynamos ngoMgqibelo, nge 2 nya ngoMgqibelo emdlalweni olokhu ubabazwa ngabanengi
BULAWAYO — Iqembu lomdlalo wenguqu ele Highlanders liphefumulelela entanyeni yeqembu elihlezi phezu kwengalane yemiklomelo kusigaba se Castle Premier Soccer League ngemva kokunqoba elikwenze ele Dynamos ngoMgqibelo, emdlalweni olokhu ubabazwa ngabanengi. Isimo sengalane yemiklomelo ngemva kwemidlalo yeviki lethoba minwe mbili siveza ukuba iqembu le FC Platinum lilokhu lihlezi phezulu lilemiklomelo engamatshumi amabili ngemva kokuba libe ngutshiki lobhanqa 0 ka 0 leqembu le How Mine ngoLwesine. Kundawo yesibili kuleqembu le Highlanders lona elilemiklomelo elitshumi lesikhombisa ngemva kokunqoba iqembu le Dynamos nge 2 ka nya ngoMgqibelo. Lokhu ngokokuqala eminyakeni elitshumi ukuba iqembu le Highlanders linqobe ele Dynamos emdlalweni weligi njalo kupha ithemba kubalandeli beBosso ukuba mhlawumbe lonyaka leliqembu lingaphakamisa isicoco seligi. " Iqembu le Caps United lihlezi kundawo yesithathu lalo lilemiklomelo elitshumi lesikhombisa ngemva kokunqoba ele Chicken Inn nge 2 ka 1 ngoLwesithathu. Kundawo yesine kuleqembu le ZPC Kariba lona elilemiklomelo elitshumi lanhlanu njalo lilingene ngemiklomelo leqembu le Triangle. Kundawo yesithathu kuleqembu le How Mine elilemiklomelo elitshumi lambili. Iqembu le Bulawayo City likundawo yesikhombisa lilemiklomelo elitshumi lanye kuthi ngemva kwalo kulamaqembu amabili athi ele Chicken Inn kanye lele Hwange wona alemiklomelo elitshumi ngalinye. Kundawo yetshumi kuleqembu le Harare City lona elilemiklomelo eyithoba munwe munye njalo libikwa selidinge umqeqetshi omutsha uMoses Chunga ukuba azothatha isikhundla sika Taurai Mangwiro ngoba lihlezi endaweni engathokozisi inkokheli yeqembu. Iqembu le Ngezi Platinum lihlezi kundawo yetshumi lanye lilemiklomelo eyithoba minwe mbili okulinani eliphethwe liqembu le Dynamos lona elihlezi kundawo yetshumi lambili. Kundawo yetshumi lantathu kuleqembu le Chapungu lona elilemiklomelo eyisikhombisa okulinani eliphethwe liqembu leTsholotsho lona elihlezi kundawo yetshumi lane. Endaweni yesibili nxu usuka emsileni kuleqembu le Mutare City lona elilemiklomelo eyisithupha kuthi emsileni wengalane kuleqembu le Border Strikers lona elilemiklomelo emithathu. Iqembu le Border Strikers lithole imiklomelo yalo eyakuqala ngemva kokunqoba ele Tsholotsho nge 1 ka nya. …………………………… Kolunye udaba olumayelana lomdlalo wenguqu owayengumqeqetshi wamaqembu agoqela ele Caps United, ele Black Rhinos, ele Triangle, ele Shooting Stars kanye lele Chiredzi uGishon Ntini kasekho. UNtini ubikwa ebhubhele esibhedlela seKaranda esiseBindura ngeSonto ebusuku njalo ubekhathazwa yizinso. Ngesikhathi esedlula emhlabeni umfoka Ntini ubesebenzela elizweni leBotswana. ……………… Sikhangele umdlalo wokugijima; Umdlali wase Zimbabwe uMike Fokoroni uphutshe esendaweni yesine kumncintiswano walonyaka owe Comrades Marathon oqhutshelwe elizweni le South Africa ngeSonto ekuseni. Onqobe kulumncintiswano kucele labesilisa ngu David Gatebe oyisizalwane selizwe le South Africa njalo uthole imali eyedlula isigidi sama Rand. Kucele labesifazane kunqobe uCharne Bosman laye oyisizalwane selizwe le South Africa njalo akulamdlali wase Zimbabwe ophutshe ngaphansi kwendawo yetshumi.